ઝાલાવાડના અંતરિયાળ અને હાઈવે પર અજાણી લાશ અને હત્યા કરીને લાશને ફેંકી દેવાના બનાવો વધી રહ્યા છે. સુરેન્દ્રનગર જિલ્લામાં અનેક લોકોને બહારથી હત્યા કરી તેની લાશ હાઈવે પર ઝાડીઓમાં ફેંકી દેવામાં આવતા અનેક રહસ્યો બહાર આવ્યા છે ત્યારે સુરેન્દ્રનગર શહેરના માનવ મંદિર રસ્તા પર ઓળખ ન થઈ શકે તેવી હાલતમાં લાશ મળી આવતા ચકચાર ફેલાઈ છે. આ અજાણી લાશ હત્યા કરાઈ બાવળમાં ફેંકાઈ હોવાની સંભાવના પ્રબળ બનતા પોલીસે તપાસનો ધમધમાટ શરૂ કર્યો છે. આ બનાવની પ્રાપ્ત વિગત મુજબ મુળચંદ અને સુરેન્દ્રનગર રોડ પર વિકસિત એરીયામાં નિર્જન અને શાંત બાવળની ઝાડીઓમાં ગંધ આવતી હોવાની ફરિયાદો ઉઠી હતી. આથી આ અંગે બી-ડિવિઝન પોલીસને જાણ કરવામાં આવી હતી. જેમાં તપાસ હાથ ધરવામાં આવતા બાવળ અને કાંટાઓ વચ્ચે એક બોક્ષમાં લાશ જોવા મળી હતી. આ લાશ પ્લાસ્ટીકમાં લઈને નિરિક્ષણ કરાતા તેનો ચહેરો ઓળખ ન થઈ શકે તેવો હતો. આ ઉપરાંત આ લાશને હત્યા કરી ફેંકી દીધી છે કે આત્મહત્યા છે તે અંગે શહેરીમાં અનેક તર્કવિતર્કો શરૂ થયા છે.